Bende van 15 slaan op geldwa toeDie geldwa (Foto: Yusuf Abramjee, Twitter) Die polisie is op die spoor van ŉ bende van minstens 15 gewapende rowers ná ŉ transitorooftog Dinsdagoggend in Pretoria. Kapt. Mavela Masondo, woordvoerder van die polisie, sê die rooftog het omstreeks 07:50 in Paul Krugerstraat in die Wonderboom-gebied plaasgevind. “Die rowers het met ŉ Mercedes-Benz-motor teen ŉ GS4-geldwa vasgejaag. Die wa het tot stilstand gekom,” sê Masondo. “Die verdagtes het die drie veiligheidswagte, wat in die wa was, uit die voertuig gepluk en hul vuurwapens afgevat.” Die rowers het die geldwa met plofstof oopgeskiet en die motor wat gebruik is om teen die geldwa vas te jaag, is ook erg beskadig. “Ander veiligheidswagte het intussen op die toneel opgedaag waarna ŉ skietgeveg tussen hulle en die rowers uitgebreek het. Die rowers het in ŉ onbekende aantal voertuie van die toneel gevlug.” Die polisie het ná die voorval ŉ grys BMW in ŉ nabygeleë erf aangetref en daarop beslag gelê. “Daar word geglo dat hierdie voertuig as ŉ wegkommotor gebruik is. Die voertuig is vroeër vanjaar in Lyttleton gekaap.” Die ondersoek gaan intussen voort om te bepaal of daar wel geld tydens die rooftog gebuit is.